GiliGold/VAD_KnessetCorpus huggingface dataset:
דוד טל: נצביע עבור זה, מי בעד?
דוד טל: אושרה המלצה לוועדת חוקה לדון בערעור.
דוד טל: הנושא הבא הוא של חבר הכנסת זאב אלקין, בבקשה.
זאב אלקין: תודה, אדוני היושב ראש, מדובר בהצעה דחופה לסדר במליאה שעוסקת בפרסום הידיעה בשבוע שעבר על כך שהרוצחים של האזרח הישראלי בשומרון הם שוטרים פלסטינים, והצעה לדון בהקשר הזה בשאלות שחרור המחבלים מפתח לאור הגילוי הזה.
זאב אלקין: לדעתי הנושא חשוב מאוד, להעלותו על סדר יומה של הכנסת, לא קיימנו דיון על כך, ואני רואה בכך נושא דחוף.
זאב אלקין: בשבוע שעבר לא יכולתי להגיש אותו כהצעה דחופה, לצערי, כי לא היו הצעות דחופות, והגשתי אותו השבוע.
זאב אלקין: על כן אני בכל זאת מגיש את הערעור ומבקש את תמיכת הוועדה להביא את הנושא לסדר יומה של הכנסת.
זאב אלקין: אני גם יכול לומר שהגעתי לסיכום עם יו"ר הקואליציה על כך שהקואליציה תתמוך בבקשה הזו.
דוד טל: אני סבור שזה נושא באמת חשוב אך לאור מספר הנושאים שאושרו כבר, שבעה, בהנחה שחברים יצביעו בעד זה, זה ייכנס לסדר היום, אך אם זה לא יסתייע היום, אז שבוע לאחר מכן.
דוד טל: רבותיי חברי הוועדה, מי בעד הערעור של חבר הכנסת אלקין לגבי הרצח של עידו זולדן ז"ל?
דוד טל: הערעור התקבל.
דוד טל: תנאי שכר עוזר מיוחד ליו"ר האופוזיציה – השלמת דיון
דוד טל: הנושא הבא על סדר יומנו, תנאי שכר עוזר מיוחד ליו"ר האופוזיציה – השלמת הדיון.
דוד טל: בדיון הקודם אישרנו ברמה העקרונית את המרתו של העוזר הפרלמנטרי השלישי בעוזר בכיר, זו משרת אמון.
דוד טל: אנו אמורים כרגע לאשר את התנאים הנלווים ואת השכר.
דוד טל: אקרא את זה בזריזות ואני מציע לאשר את הדברים הללו.
דוד טל: כפי שנאמר, התווסף אחרי סעיף 49א להחלטה העיקרית עוזר בכיר: "(א) בנוסף לזכאותו לפי פרק ה1, זכאי ראש האופוזיציה לעוזר בכיר במשרה מלאה, שייבחר על ידיו ויהיה עובד הכנסת המועסק במשרת אמון.
דוד טל: (ב) ראש האופוזיציה יקבע את מועד תחילת עבודת העוזר הבכיר אצלו וסיומה ואת המטלות שיבצע.
דוד טל: עם סיום כהונתו של ראש האופוזיציה בתפקידו תחדל העסקתו של העוזר הבכיר, אלא אם כן ראש האופוזיציה החדש יבקש להמשיך את העסקתו.
דוד טל: (ג) העוזר הבכיר יועסק בדרגה 150 בדירוג עוזרים בכירים בלשכת שר (דירוג 864), ושכרו יתעדכן בהתאם להנחיות נציבות שירות המדינה.
דוד טל: שאר תנאי העסקתו יהיו לפי המקובל בשירות המדינה לאותה דרגה".
גדעון סער: האם עובד הכנסת המועסק במשרת אמון, המשמעות שהוא חייב להיות עובד הכנסת ביום קבלת ההחלטה או ברגע שהוא ייבחר לתפקידו על ידי יו"ר האופוזיציה- -
דוד טל: כשהוא ייבחר, הוא יהיה ממניין עובדי הכנסת.
אבי בלשניקוב: על פי כללי נציבות שירות המדינה מדובר במשרת אמון, כאשר ההסכם הוא בין העובד לבין הכנסת, בניגוד להסכם של העוזרים הפרלמנטריים שהוא בין חבר הכנסת לבין העוזר הפרלמנטרי, קרי הוא עובד הכנסת על כל המשתמע, במשרת אמון.
דוד טל: אני רוצה לפרט לפרוטוקול: רכיבי שכר יועץ בכיר לשר דרגה 150 בדירוג 864:
דוד טל: יסוד משולב – 23,255.66, רכב שירות ד (כולל גילומים) – 2,287.65, כלכלה – 681.7, טלפון – 48.6, ביטוח ואגרה – 767, הבראה – 295, ביגוד – 255, סך הכל ברוטו: 27,591.24.
משה גפני: אני בעד, לביבי אין את הכסף הזה מקצבאות הילדים.
דוד טל: נצביע.
דוד טל: רבותיי חברי הכנסת, אושר.
דוד טל: נגישות הכנסת לאנשים עם מוגבלויות
דוד טל: רבותיי חברי הכנסת, אתמול היה יום לאנשים נכים ומוגבלים וסברתי שוועדת הכנסת צריכה להתייחס לזה, וביקשתי גם ממנכ"ל הכנסת אך אתמול לא הסתייע, ואתמול הוא לא יכול היה להופיע כאן.
דוד טל: הייתי רוצה לבקש ממנכ"ל הכנסת שידווח לוועדה, מה הכנסת עושה למען אנשים עם מוגבלויות, במה היא תורמת להם, מה רמת הנגישות של הבית הזה לאנשים עם מוגבלויות וכל דבר אחר שהם עושים כדי לעזור לאנשים עם מוגבלויות.
אבי בלשניקוב: אדוני היושב ראש, רבותיי חברי הכנסת, בוקר טוב, אני רוצה לתת עדכון קצר לגבי פעילותה של הכנסת בכל הקשור לאנשים עם מוגבלויות; ראשית, על פי יוזמתה של יושבת ראש הכנסת, דליה איציק, הכנסת קלטה בשנה וחצי האחרונות כ-18 אנשים עם מוגבלויות לתפקידים שונים בכל מנגנון ומינהל הבית.
אבי בלשניקוב: כולכם רואים אותם, כולכם באים אתם במגע בצורה כזו או אחרת.
אבי בלשניקוב: חלקם מועסקים בדואר, כסדרנים, במשאבי אנוש, בוועדות, בלשכה המשפטית, בסיעות, בארכיון, במדור משכורת, בספרייה, בלשכת היושבת ראש, במשמר הכנסת, במלתחה, בקשרי חוץ, במדור הדרכה והשתלמויות וכו'.
אבי בלשניקוב: בעקבות פסיקות חדשות בתחום תעסוקה והנחיות של משרד העבודה והרווחה אנו פועלים מול משרד העבודה בהתאם לפסיקות ולהנחיות ומעבירים את אותם אנשים מעין כשירות לקביעות, כך אני חושב שזה מוגדר.
אבי בלשניקוב: היתה סיטואציה מאוד מביכה עד לפני מספר חודשים והיתה תיקון חקיקה של חברי הכנסת אלי גבאי ורן כהן לגבי העסקת אנשים עם מוגבלויות, לגבי צורת העסקתם.
אבי בלשניקוב: היה נהוג לאורך כל השנים שצורת ההעסקה בכל השירות הציבורי הוא באמצעות עמותות, כלומר הכנסת וכל משרד ממשלתי כזה או אחר מתקשר עם העמותה, משלם לה סכום כסף בהתאם לחוזה שנכרת בין העמותה לבין הכנסת או לכל גוף ציבורי אחר והעמותה משלמת לעובד.
אבי בלשניקוב: היו מספר מקרים, גם זה תוקן בחקיקה, שבהם העמותות היו לכאורה – היו מקרים רבים של גזירת קופונים, כלומר אם למשל גוף מסוים היה מעביר 3,000 ₪ עבור העסקת העובד, העמותה היתה לוקחת מהעובד מעין דמי טיפול של כמה מאות שקלים ובסופו של דבר לעובד היה חיסרון כיס בהתייחסות הזו.
אבי בלשניקוב: היו כאלה שטענו מהצד של העמותות שזה נכון, כי העמותות משבחות במקומות העבודה, לא תמיד מקבלות תמיכות כאלה ואחרות ממשרדי הממשלה, אך הכנסת עוברת תהליך, ואם איני טועה, אנו ראשונים בקרב כל משרדי הממשלה, שלחנו את כולם לאבחונים על פי חוק ועל פי הפסיקות האחרונות במשרד העבודה והרווחה ואנו בהליך של קליטת העובדים האלה שלא בצורה של העסקה קבלנית דרך העמותות אלא כעובדים מן המניין על כל המשמעויות הסוציאליות שנגזרות מכך.
אבי בלשניקוב: הכנסת שתיקנה את החוק הזה, היו חששות כבדים, כי אתה מקבל אנשים עם מוגבלויות כאלה ואחרות ומקבע אותם עד הפנסיה כמו כל עובד רגיל.
אבי בלשניקוב: אנו חושבים שכך צריך להיות, ואנו לא צריכים להתנצל או להסתכל ימינה ושמאלה.
אבי בלשניקוב: אדוני היושב ראש, בתקציב שאגיש לך בעוד שבוע-שבועיים לאישור תקציב הכנסת לשנת 2008, הסעיף התקציבי שאנו מתקצבים לגבי העסקת עובדים אלה לשנת 2008 יעמוד על כ-720 אלף ₪ בשנה וכל גרוש כאן הוא מבורך.
אבי בלשניקוב: תוך מספר ימים אנו עוברים לאגף החדש, וועדת הכנסת בראשותך, מכובדי, תהיה הראשונה שתעבור.
אבי בלשניקוב: לפי נייר שקיבלתי הבוקר, ביום ששי הזה אני מקבל את הקומה העליונה מוכנה, כמובן שהמעבר שלך ושל הצוות שלך יהיה בתיאום מוחלט אתך.
אבי בלשניקוב: בכל המפלסים של הבניין החדש יש נגישות מלאה באמצעות המעליות על פי כל התקנים הקבועים בחוק.
אבי בלשניקוב: בכל הקבוצות של השירותים ניתנו תאים נפרדים לאנשים עם מוגבלויות.
אבי בלשניקוב: הקישור בין חלקי המפלסים השונים שנדרשו בשל אילוצי המבנה תוכננו ובוצעו ברמפות ולא במדרגות, בין כל הקומות יש גם מדרגות וגם רמפות.
אבי בלשניקוב: המסדרונות בבניין הם רחבים שמאפשרים תנועה נוחה על כיסאות גלגלים.
אבי בלשניקוב: אגב, את ועדת העבודה והרווחה קבענו בקומת המפלס העליונה.
אבי בלשניקוב: במעליות ישנה הודעה קולית על כל התחנות.
אבי בלשניקוב: בכל הרמפות והמדרגות תוכננו ויש מסעדי יד ובכל הוועדות החדשות מותקן מתקן שעלה כסף רב, אגב, לאנשים כבדי שמיעה, כך שגם הסוגייה הזו – מה שאין בבניין הזה – אנשים כבדי שמיעה יוכלו להתקרב לנקודה מסוימת והמכשור יהיה קיים שם.
אבי בלשניקוב: זו סקירה קצרה על הסוגייה החשובה, והכנסת מהווה אות, דוגמה ומופת לכל משרדי הממשלה.
דוד טל: תודה, אדוני המנכ"ל.
דוד טל: אני סבור שחוסנה של חברה נמדד בעזרה שהיא מעמידה לרשות אנשים כאלה ואנשים נזקקים אחרים.
דוד טל: מבחינה זו יושבת ראש הכנסת ומנכ"ל הכנסת ראויים לכל שבח.
דוד טל: אני מאוד מקווה שהבית הזה יהווה דוגמה למשרדי ממשלה אחרים, שכן אנו בשגרת יומנו נוטים לחלוף ואולי להתעלם בצורה כזו או אחרת מהאנשים האלה עם מוגבלות כזו או אחרת.
דוד טל: אני מציע שאם מישהו רוצה לדעת איך להתייחס לזה, שיראה כל מוגבל כזה שהוא אח שלו, בן שלו, אחות שלו, ואז ההתייחסות שלו תהיה שונה.
דוד טל: ישר כוח, ואני מבקש להעביר את ברכותיי ותודתי ליושבת ראש הכנסת.
דוד טל: בבקשה, חברי הכנסת.
יעקב מרגי: אדוני היושב ראש, מכובדי המנכ"ל, אני חושב שאנו רואים אותם יום-יום במסדרונות, זה ראוי להערכה ואני רוצה לציין להערכה את אותם עובדים, אני חושב שהחזרתם לאנשים האלה את החיות.
יעקב מרגי: המאמצים לשלב בחברה אנשים עם מוגבלויות זה דבר גדול.
יעקב מרגי: האגף החדש, גם ללא הסקירה, הייתי בטוח שזה יניח את הדעת.
דוד טל: זה לא מובן מאליו.
דוד טל: בהרבה משרדי ממשלה אין את זה.
דוד טל: אם יש רצון, תימצא הדרך לעשות את זה.
יעקב מרגי: אולי לא הבהרתי את עצמי.
יעקב מרגי: לא היה לי ספק שמי שתכנן ומוביל פה לקח את זה בחשבון, לכן איני מופתע.
יעקב מרגי: מחזה שאתמול הציק לי; עמדתי בכניסה למליאה בין מזנון הח"כים לכניסה למליאה לשוחח עם מספר נכים.
יעקב מרגי: הם לא חסמו את הגישה.
יעקב מרגי: אני התביישתי - הסדרנים עטו עליהם: תיצמדו לקיר, ואמר לו אחד הנכים: זה לא ייצוגי, זה לא נראה יפה.
יעקב מרגי: אני התביישתי.
יעקב מרגי: לפעמים הפרוזדור הזה חסום על ידי אנשים לא מוגבלים, ואף אחד לא טורח לפנות אותם, והמגמה שלכם לא מתאימה עם מה שנעשה.
יעקב מרגי: כנראה ההנחיות, צריך לרענן אותן- -
גדעון סער: היו הנחיות מיוחדות לציון יום אנשים עם מוגבלויות, שאתמול הכנסת ציינה אותו.
אבי בלשניקוב: לא הייתי כאן אתמול.
אבי בלשניקוב: אני שומע רק צד אחד, ואני מבטיח לך לבדוק.
יצחק זיו: אני מברך על היוזמה והביצוע, ואנו רואים את הפעולה המבורכת הזו יום-יום.
יצחק זיו: באגף החדש, כפי שהמעלית מציינת את מספר הקומה, לחשוב על תוספת: ועדת כלכלה, ועדת כנסת.
אבי בלשניקוב: יש מקומות שיש בהם שש ועדות, תאר לך שיכריזו על כולן.
אבי בלשניקוב: ויש שילוט, יש הכל.
יצחק זיו: ידעתי שזו תהיה התשובה אך צריך לתת את הדעת על הנושא הזה.
אורי אריאל: אני רוצה לומר תודה למנכ"ל, ליושב ראש שזימן את הדיון הזה, ואני מבקש להעביר את תודתנו ליושבת ראש הכנסת.
אורי אריאל: הדברים אינם מובנים מאליהם, ישר כוחכם.
גדעון סער: רציתי לציין את הנקודה של אותה העסקת אנשים עם מוגבלויות.
גדעון סער: אני רוצה לשבח את יושבת ראש הכנסת על היוזמה הזו ואת המנכ"ל.
גדעון סער: כל מי שמסתובב פה בכנסת מבין את החשיבות של המהלך הזה והלוואי שבשירות הציבורי, גם במשרדי ממשלה ומקומות אחרים, היו מוצאים את המקומות שבהם ניתן לעשות פעולות דומות כי זה בסופו של דבר ההבדל בין הצהרות לבין מעשים בנושא שעליו אנו מדברים.
גדעון סער: הנקודה השנייה שאני מבקש להעלות בהקשר אחר, אנו בכנסת הקודמת חוקקנו את חוק הנגישות.
גדעון סער: הוביל את זה חבר הכנסת לשעבר שאול יהלום, ובניגוד לדברים אחרים, הודעתי למשרד האוצר שבנושא הזה הוא יגיע להבנות עם שאול יהלום, כי אם הוא לא יגיע, אז יהיה חוק בלי האוצר, ובאמת הגיעו.
גדעון סער: החוק הזה חשוב, אחד החוקים הכי חשובים שחוקקו בכנסת.
גדעון סער: למרבה הצער, למעלה משנתיים מאז שהחוק הזה חוקק, ולא הותקנו התקנות שהן רלוונטיות ליישומו.
גדעון סער: אני חושב שאנו צריכים- -
דוד טל: אני מוכן לקבל פה החלטת ועדה, שנפנה לשר- -
ארבל אסטרחן: עדיין דנים בזה.
גדעון סער: חשוב שתהיה פנייה, כי זה יותר משנתיים.
גדעון סער: אחרת החוק שאנו חוקקנו הוא בגדר אות מתה.
דוד טל: תהיה פנייה של ועדת הכנסת על דעת כל החברים כאן לשר הרלוונטי, אחרי בדיקה גם של היועצת המשפטית, אם זה נמצא בהליכי התקנה או לא.
דוד טל: נבקש מהם להזדרז ולהביא את התקנות הללו.
רונית חייקה: רציתי רק להודות בשם הסיעות, יש לנו בחור למעלה בקומה שקוראים לו אכרם, שהוא עוזר לנו בכל המטלות, הוא מחכה כל פעם לקבל עוד מטלה, זה מדהים.
דוד טל: תמי בכל פעם שרואה אותי מצביעה עליי ואומרת:
דוד טל: דוד טל החמוד...
אבי בלשניקוב: כל העובדים האלה משולבים בכל הפעילויות הרגילות של עובדי הכנסת כולל השתלמויות, ימי עיון וכו'.
אבי בלשניקוב: בשבוע שעבר עשינו לכולם יום עיון במוזיאון המדע.
אבי בלשניקוב: הם נוסעים להשתלמות השנתית של כל עובדי הכנסת לאילת על חשבון הכנסת, וצירפתי גם שני מטפלים שלהם כדי לתת להם תחושה של ביטחון וכו'.
אבי בלשניקוב: הערה אישית; לפעמים בית המחוקקים מחוקק חוקים שהוא לא יודע איך בסופו של דבר הוא יכול להשפיע על האיש הקטן, אך כיוון שצורת ההעסקה של האנשים האלה היא בשיטת העמותות, ולצערי, כל עובד כזה שצריך להיכנס לעבוד במשרד ממשלתי, המשרד הממשלתי על פי חוק חובת מכרזים נאלץ לעשות מכרז, כמו שקונים כוסות, פטישים וניירות.
אבי בלשניקוב: עושים מכרז בין כל העמותות האלה, שזה דבר משפיל ודוחה, ואני יכול להבין את עמיתיי ואת משרדי הממשלה, שזה חלק מהדברים שהם לא מוכנים בכלל להיכנס להליך של קליטה כי הם נדרשים לעשות מכרז לקליטת אנשים עם מוגבלויות בכל תנאי המכרז בין כל העמותות, וזה דבר נורא ואיום – כי זו עמותה.
אבי בלשניקוב: לא היתה שום דרך חוקית אפשרית זולת המכרז.
אבי בלשניקוב: אנו עשינו את זה, וזה נורא ואיום.
יעקב מרגי: זה מופיע בקניית שירותים ולא בהגדלת תקציב כוח אדם.
נאזם בדר: לקחנו את כל העמותות שיכולות לספק אנשים שיכולים להתאים לעבוד בכנסת.
נאזם בדר: בחרנו 30 משרות כאלה, ואיישנו 18.
דוד טל: אני מודה למנכ"ל, ליושבת ראש הכנסת, נעביר לה את הברכות של סיעות הבית.
דוד טל: אנו מקבלים בברכה תלמידים מישיבת שעלי תורה.
דוד טל: מישהו יכול לספר קצת על הישיבה?
תלמיד: הישיבה קמה לפני 13 שנה.
תלמיד: הרב רפאל אסולין הוא ראש הישיבה, ואנו לומדים בה את כל המקצועות.
דוד טל: ברוכים הבאים לכנסת ישראל.
דוד טל: אנו עוברים לסדר היום.
דוד טל: קביעת מסגרת הדיון להצעות להביע אי אמון בממשלה.
דוד טל: נצביע על 3 דקות, 10 דקות.
דוד טל: נקבע סדר יום של 3 דקות, 10 דקות.
דוד טל: קביעת מסגרת הדיון להחלטת הממשלה בהתאם לסעיף 31(ב) לחוק יסוד: הממשלה,
דוד טל: מסגרת דיון של 3 דקות זה בסדר, רבותיי?
דוד טל: תודה, זה פרק הזמן שנקבע לדיון בנושא זה.
דוד טל: סדרי הדיון בתקציב ובחוק ההסדרים, בקריאה השניה והשלישית.
דוד טל: נדחה את זה משום שיש לנו חברי כנסת איסלאמים וחברי כנסת נוצרים.
גדעון סער: בינתיים היה גם משהו בוועדת הכספים.
גדעון סער: אני מעדכן אותך.
דוד טל: אני לא יודע מזה.
דוד טל: אשר על כן סדרי הדיון שרצינו לדון בהם היום, נעביר אותם למחר.
דוד טל: אם ירצה השם, נסכם את זה מחר, על דעת חברי הכנסת המוסלמים ועל דעת חברי הכנסת הנוצרים.
דוד טל: הצעת חוק הכנסת (תיקון - הסדרת פעולתם של שדלנים (לוביסטים)), התשס"ח-2007 (פ/3130/17), הצעת חה"כ שלי יחימוביץ וגדעון סער.
דוד טל: בקשות חברי הכנסת להקדמת הדיון בהצעות החוק הבאות, לפני הקריאה הטרומית: הצעת חוק הכנסת (תיקון - הסדרת פעולתם של שדלנים (לוביסטים)), התשס"ח-2007 (פ/3130/17), הצעת חה"כ שלי יחימוביץ וגדעון סער.
גדעון סער: ברגע זה אין כל מניעה על אישור הפטור מכיוון שהממשלה שדנה באמצעות ועדת שרים לחקיקה אתמול בהצעת החוק גם הודיעה על תמיכה בהצעה.
גדעון סער: מאחר שכך, ואותם 45 ימים בדרך כלל ניתנים על מנת לאפשר שהות לממשלה כדי לגבש עמדתה, ועמדתה זו גובשה והיא חיובית, אני מציע- -
נסים זאב: כדי שהממשלה תגבש עמדה - בשביל זה צריך 45 יום?
דוד טל: חבר הכנסת אפללו, יש לך השגות?
נסים זאב: מה יש בחוק הזה?
גדעון סער: כאשר הגשנו את הבקשה, אמרתי, וזה היה לפני אישור הממשלה, שכל מי שמסתובב בימים אלה במסדרונות הכנסת ובוועדות הכלכליות – כלומר בימים אלה של תקציב המדינה וחוק ההסדרים – מבין את הדחיפות בהצעת החוק.
דוד טל: התכוונתי כבר לפני חודש וחצי להעלות את הנושא הזה לדיון יזום מבחינת הוועדה הזו כדי לדון בכל הנושא הזה.
דוד טל: ראוי ונכון שייקבעו פה סדרים לגבי מיהו לוביסט, באילו תנאים הוא מקבל את האישורים וכן הלאה.
דוד טל: בינתיים, היות שהיתה לנו מלאכה רבה ולא הגענו לנושא הזה, הקדימו אותנו חברי הכנסת יחימוביץ וסער בהנחת הצעת חוק.
דוד טל: אני חושב שזה משתלב, נלביש להצעת החוק הזו את מה שחברי הכנסת חושבים.
דוד טל: אני לא רואה בזה פגם, להפך - צריך להסדיר את זה, ויפה שעה אחת קודם.
דוד טל: חברת הכנסת יחימוביץ, יש לך מה לומר?
שלי יחימוביץ': ראשית, נכון שהצעת החוק הזו היתה אמורה להיחקק כבר לפני זמן רב, בגלל פריצת כל מסגרת הגיונית של עניין הלוביסטים, אבל מוטב מאוחר מאשר בכלל לא ועוד יותר מוטב בזמן הדיונים על חוק ההסדרים.
שלי יחימוביץ': בזמן שהיה דיון על עניין הפעימה בשכר המינימום, למשל, לא ראינו ולו לוביסט אחד בחדר הדיונים.
שלי יחימוביץ': לעומת זאת, בכל סעיף שנוגע לאינטרסים של אנשים שיש להם ממון רב, אנו רואים שהחדר הומה לוביסטים.
שלי יחימוביץ': אני לא רוצה לנמק ערכית את ההצעה הזו פה, יש לי נימוקים רחבי יריעה גם אידיאולוגית וגם מעשית, אך חשוב מאוד שדווקא בתקופה של ההצבעות על חוק ההסדרים ששם באים לידי ביטוי ומתערבבים זה בזה האינטרסים של הציבור הרחב מול האינטרסים של בעלי ההון ובעלי הכוח המיוצגים בידי הרבה מאוד לוביסטים שהציבור הרחב לא יכול להרשות אותם לעצמו, ראוי שדווקא בתקופה הספציפית הזו יעבור החוק הזה בקריאה טרומית כדי לשמש תמרור אזהרה בפני הלוביסטים שמסתובבים כאן.
אלי אפללו: אני חושב שהתיקון שמביאים החברים, להסדיר סוף סוף את הנושא הזה, זה דבר נכון, רק אני חולק קצת על חברתי חברת הכנסת יחימוביץ שקושרת את זה עם איגודים כאלה ואחרים.
אלי אפללו: זה לא לעניין, כי ראיתי שגם במקומות כאלה, היו גם לוביסטים שבאו, אפילו היום מארגון הפוליו – אני חושב שזה לא התכלית של העניין.
אלי אפללו: אבל על התכלית של הסדרת הנושא – על זה אני מברך.
דוד טל: לא כל דבר שמביאה האופוזיציה - צריך להתנגד לה.
דוד טל: יש נושאים שיש קונצנזוס לגביהם והם לטובת כלל הציבור ולטובת הבית הזה.
דוד טל: אני מעלה את זה להצבעה.
דוד טל: הצעת חוק שירות המדינה (גמלאות) (תיקון – רציפות העסקה), התשס"ח-2007 (פ/3137/17), הצעת חה"כ צחי הנגבי.
דוד טל: בקשות חברי הכנסת להקדמת הדיון בהצעות החוק הבאות, לפני הקריאה הטרומית: הצעת
צחי הנגבי: בעוד פחות מתשעים ימים אמורות להיכנס לתוקפן תקנות שמסדירות שינוי ארגוני באופן העסקת כוח אדם בשירות הביטחון הכללי.
צחי הנגבי: החוק שהוגש על ידי למעשה הוגש על ידי בשם הוועדה ובשם כלל משרדי הממשלה כדי להאיץ את התהליך שיאפשר לכך שכאשר התקנות האלה נכנסות לתוקפן לא תיפגע הזכאות של עובדי השב"כ שיעברו לעבוד בצורות העסקה אחרות, הזכאות לפנסיה תקציבית.
צחי הנגבי: זה בסיס החוק.
צחי הנגבי: המטרה שלנו היא לגמור את הליכי החקיקה כך שיסתיימו לפני שהתקנות ייכנסו לתוקפן.
צחי הנגבי: לכן אנו מבקשים פטור מחובת הנחה להצעת החוק שמונחת בפניכם.
דוד טל: מי בעד פטור מחובת הנחה?
דוד טל: בקשת יושב-ראש ועדת הכלכלה חה"כ גלעד ארדן, להעברת הצעת חוק רשות השידור (תיקון
דוד טל: חיים אורון, בבקשה.
חיים אורון: מדובר בפנייה של חבר הכנסת גלעד ארדן להעביר הצעת חוק רשות שידור, שעניינה הקפאת הורדת אגרת הטלוויזיה והרדיו בהמשך, בשנת 2008 כהוראת שעה.
חיים אורון: ההצעה הזו מוסכמת על הממשלה, מוסכמת על קבוצה של חברי כנסת שמנסים להציל את השידור הציבורי.
חיים אורון: אני מבין שזה קצת תפוח לוהט.
חיים אורון: כנראה שהיו צריכים שאני אביא אותו.
גדעון סער: אנו מוכנים להשאיר את זה בוועדת הכלכלה.
חיים אורון: לי אין בעיה שישאירו את זה בכל ועדה.
חיים אורון: יושב ראש ועדת הכלכלה ביקש להעביר את זה לוועדת הכספים.
דוד טל: היועצת המשפטית, בבקשה.
ארבל אסטרחן: בעבר אמנם היו מקרים שהחוק הזה נדון בוועדת הכספים אבל ב-11 השנים האחרונות כל התיקונים לחוק רשות השידור לא היו בכספים, רובם היו בכלכלה.
ארבל אסטרחן: הנושא של הפחתת האגרה שאותו מבקשת הצעת החוק עכשיו לתקן נדון במסגרת חוק ההסדרים ב-2003 בוועדה משותפת: כלכלה כספים בראשות כלכלה.
דוד טל: אני כשלעצמי חסיד השיטה שכל נושא יש לו האכסניה שלו, אבל היות שהשולחן הזה הרבה מאוד פעמים העביר נושאים כאלה לכאן וגם לכאן, היו דברים כבר בגו.
אלי אפללו: ב-11
אלי אפללו: השנים האחרונות זה נדון בוועדת הכלכלה וגם יושב ראש ועדת הכספים מבקש להשאיר את זה שם, אני מבקש שזה יישאר בוועדת הכלכלה.
נסים זאב: אני לא מבין, כמה תפוח האדמה הזה לוהט?
חיים אורון: חבר הכנסת זאב לא תמים.
חיים אורון: יש כל מיני חברי כנסת שלא רוצים שיהיה רשום על שמם שלא מורידים 5% מס, למרות שיש להם טיעון מאוד טוב, שצריך לקיים שידור ציבורי, רק אין לו מקורות.
חיים אורון: אני מציע, וחבריי שותפים, ושותפים מפלגת העבודה, והממשלה תומכת בהצעת החוק, ומצדי – אין לי בעיה להעביר אותו לוועדת כלכלה.
חיים אורון: אני מתחיל להרגיש שלא רוצים להעביר את הצעת החוק ויצטרכו לתת דין וחשבון למישהו, למה הממשלה בקול אחד רוצה שידור ציבורי ובקול אחר הורגת אותו.
יעקב מרגי: יש לנו מצב בלתי אפשרי שיושב ראש הוועדה שאתה רוצה להעביר אליו לא רוצה לקבל את זה בטענה צודקת.
יעקב מרגי: בדרך כלל אנו דנים במקרים ששני ראשי ועדות רבים על נושא.
יעקב מרגי: אני חושב שצריך להשאיר את זה בוועדת הכלכלה, ושוועדת הכנסת תעקוב אחרי תפקוד ועדת הכלכלה בנושא הזה, לא לתת לזה להימרח.
יעקב מרגי: אני מוכן להחליף את היושב ראש לנושא הזה בוועדת הכלכלה.
גדעון סער: השאלה העיקרית היא האם הכנסת רוצה לקדם את הצעת החוק או לא.
גדעון סער: הנחת המוצא שלי היא שכן, כי עובדה שבקריאה טרומית היא אישרה את זה ברוב גדול.
גדעון סער: יחד עם זאת, לעתים ליושבי ראש ועדה יש סדר יום או עמדות שונות, ועל כן הצעתי היא להעביר את ההצעה לוועדת החינוך.
גדעון סער: אמנם הימים שהשר הממונה על רשות השידור היה שר החינוך כבר חלפו, אך בראיית התכלית זה יבטיח את הסדר, אני חושב.
רוברט אילטוב: אני זוכר איזו מלחמה היתה פה על הנושא של טלוויזיה דיגיטלית, שכולם אמרו שזה ועדת כלכלה, וכל הנושא של טלוויזיה ותקשורת זה בוועדת הכלכלה ב-11 השנים האחרונות, אז בהסכמה של יושב ראש ועדת הכספים, כדי שלא יגידו שיושב ראש ועדת הכספים שמשתייך לקואליציה הורס את החוק, אנו מבקשים להעביר את זה לוועדת הכלכלה, כי יושב שם נציג של האופוזיציה והוא בטח יעביר את החוק ולא יכשיל אותו.
נסים זאב: לא השתכנעתי, מדוע יושבי הראש לא רוצים שהדיון יהיה אצלם.
דוד טל: תהיה מוכן להיות יושב ראש הוועדה?
נסים זאב: הנושא הזה תמיד היה בוועדת הכלכלה.
נסים זאב: אין סיבה בעולם- -
דוד טל: ועדת הכנסת כבר העבירה נושאים לכל מיני ועדות ויהיה עוד מעט נושא שתראה שהמקום שלו זה ועדת הכספים ואנו נרצה וגם אתה תרצה שנעביר את זה לוועדת העבודה והרווחה.
דוד טל: נעבור להצבעה – כספים או כלכלה.
דוד טל: חבר הכנסת אילטוב, אם חבר הכנסת אורון יהיה מוכן להיות יושב ראש הוועדה הזו, זה בסדר מבחינתך?
קריאה: ועדה משותפת.
דוד טל: כנראה שהחוק מדיף ריח רע, ואף לא אחד מראשי הוועדות רוצים להתעסק בחוק הזה.
דוד טל: אשר על כן יש שלוש אפשרויות – ועדת כספים, ועדת כלכלה או ועדה משותפת של ועדות הכספים והכלכלה.
גדעון סער: לדעתי חינוך.
חיים אורון: אנו ב-17 בדצמבר.
חיים אורון: אפשר להגיע למצב שאני מבין שחלק רוצים, שנעבור את ה-31 בדצמבר, האגרה תיפול ואז נקיים פה דיונים, ויעלו חברי כנסת על דוכן ויגידו כמה השידור הציבורי חשוב.
חיים אורון: אני מציע שלא נברח מאחריות, ומי שרוצה להצביע נגד, שירים יד נגד.
דוד טל: אנו מצביעים להעביר את זה לוועדת הכספים.
דוד טל: מי בעד? 6.
דוד טל: נשאר בוועדת הכלכלה.
דוד טל: מי בעד להעביר את זה לוועדת החינוך?
דוד טל: בקשת הממשלה להקדמת הדיון בהצעות החוק הבאות, לפני הקריאה הראשונה: 1.
דוד טל: הצעת חוק לתיקון פקודת מס הכנסה (מס' 161), התשס"ח-2007 2.
דוד טל: הצעת חוק לתיקון פקודת מס הכנסה (מס' 162), התשס"ח-2007
דוד טל: הצעת חוק לתיקון פקודת מס הכנסה (מס' 162), התשס"ח-2007 גברתי, בבקשה.
טלי דולן: בהוראת שעה שקבועה כרגע עד 31.
טלי דולן: 12.07 נקבע שיעור מס של 20% לפיקדונות צמודי מטבע זר או מדד.
טלי דולן: הוראת השעה הזו עומדת לפוג ב-31.12.07.
טלי דולן: אנו רוצים להפוך אותה להוראה קבועה.
דוד טל: לא נכון להשאיר את זה גמיש?
טלי דולן: זה אחרי הרבה מאוד התלבטויות בתוך משרד האוצר, מינהל הכנסות המדינה, רשות המסים, הגענו למסקנה- -
דוד טל: לא תהיה רביזיה מחשבתית שאחרי שנחוקק חוק, תגידו שאתם רוצים לתקן את החוק?
טלי דולן: רביזיה מחשבתית נעשתה, אנו חיים עם זה מ-1.1.06.
טלי דולן: אנו חושבים שמן הראוי להפוך את הוראת השעה להוראת קבע.
נסים זאב: זה נושא מהותי שמחייב דיון בוועדת הכספים.
טלי דולן: אנו רוצים שזה יגיע מהר לוועדת הכספים.
יולי יואל אדלשטיין: תמוה בעיניי למה אי אפשר היה להביא את זה לפני שבוע ואז לא לבקש פטור מחובת הנחה.
טלי דולן: היתה רביזיה מחשבתית, הבאנו תיקון בסוף שנת המס 2007.
טלי דולן: עשינו טעות בהתחלה ומנהל רשות המסים ביקש בספטמבר 2007 לעשות תיקון רטרואקטיבי מ-1.1.06 והבטיח שבשלושת החודשים הבאים אנו נחשוב האם אנו רוצים להפוך את הוראת השעה להוראת קבע.
טלי דולן: למעשה זה נולד לפני שלושה חודשים רטרואקטיבי ל-1.1.06.
דוד טל: חברי הכנסת יאמרו את דברם כשהחוק יהיה.
דוד טל: את מוכנה לומר כמה מילים על תיקון 162?
טלי דולן: התיקון הנוסף דן במיסוי נאמנויות.
טלי דולן: בתיקון הזה אנו מביאים הרבה מאוד הקלות לגבי מיסוי נאמנויות.
טלי דולן: יש פה החמרה אחת.
טלי דולן: במקרה מסוים אנו מוכנים שהנהנה בנאמנות ולא הנאמן יגיש את הדוחות, אנו רוצים לעשות החמרה ולומר שאנו מוכנים את המקרה הזה רק כשיש נהנה תושב ישראל.
טלי דולן: הנוסח היום לא ברור, יש פה החמרה מסוימת.
דוד טל: אבל מדוע זה דחוף עכשיו?
טלי דולן: כיוון שיש החמרה מסוימת, אנו רוצים שזה יחול בתחילת שנת המס 2008.
יעקב מרגי: אני מתפלא על הממשלה שמביכה את עצמה כל שבוע בבקשות שונות ומשונות.
יעקב מרגי: הפטור הוא ליומיים.
יעקב מרגי: מה יקרה אם יעבור בשבוע הבא?
אורי אריאל: מתי אמור אדם, נניח אני משלם את המס לפי החוק החדש- -
טלי דולן: יש ניכוי במקור.
אורי אריאל: יש לי בקשה ליושב ראש; הוועדה לא תאשר את הפטור הזה, המשרד או הכנסת תעשה דחייה בתשלום, כבר קרו דברים מעולם.
אורי אריאל: אמר את זה קודמי - תחסכו לעצמכם, תחסכו לנו.
דוד טל: מי בעד התיקון הראשון – פטור מחובת הנחה לתיקון הראשון?
דוד טל: התקבל.
דוד טל: הפטור לסעיף 162, מי בעד?
דוד טל: גם הנושא הזה קיבל פטור.
דוד טל: אני מבקש ממך גברתי להעביר לממונים עליך את ההערות שנשמעו כאן.
דוד טל: הן נכונות מאוד.
דוד טל: אי אפשר שפעם אחר פעם יהיה דבר כזה.
החוק הבאות: הצעות חוק למניעת העסקה של עברייני מין במוסדות מסוימים (תיקון-עונשין), התשס"ו-2006, הצעת חה"כ יואל חסון (פ/402/17); הצעת חה"כ זבולון אורלב (פ/281/17).
דוד טל: קביעת ועדות לדיון בהצעות החוק הבאות:
דוד טל: הצעות חוק למניעת העסקה של עברייני מין
דוד טל: בן-ששון, רצית לומר משהו בנושא?
מנחם בן-ששון: כן, אנו סיימנו זה עתה עבודה שקדנית על הצעות חוק דומות בנושאים מהותיים.
מנחם בן-ששון: אני מבקש שזה יהיה ועדת חוקה.
דוד טל: נשמעה הצעה להעביר לוועדת קידום מעמד האשה.
דוד טל: הלשכה המשפטית קובעת שוועדת חוקה זו האכסניה לצורך העניין.
דוד טל: מי בעד ועדת מעמד האשה?
דוד טל: אם כן זה יעבור לוועדת חוקה.
החוק הבאות: הצעת חוק למניעת אלימות במשפחה (תיקון-חובת שמיעה בטרם דחית בקשה), התשס"ח-2007, הצעת חה"כ נאדיה חילו וגדעון סער (פ/3060/17).
דוד טל: נושא זה יורד מסדר היום.
דוד טל: ובקשתו להעברת הצעת חוק מס ערך מוסף (תיקון - פטור ממס במכירת תרופות מצילות חיים שאינן כלולות בסל הבריאות), התשס"ו-2006 (פ/722/17), מוועדת הכספים לדיון בוועדת העבודה, הרווחה והבריאות.
דוד טל: בקשת חה"כ דוד אזולאי לקיים רביזיה על החלטת ועדת הכנסת לקבוע כי ועדת הכספים
דוד אזולאי: אני מבקש להוריד את הרביזיה.
נסים זאב: הממשלה הזו מכופפת ידיים.
דוד טל: על סדר היום הצעות יושב ראש הכנסת לתיקוני חקיקה, ותיקוני תקנון בענייני עבודת הכנסת, והצעות חברי הכנסת לתיקוני התקנון.
דוד טל: עו"ד אסטרחן, אני מציע תתחילי עם נושאים שלא הצבענו עליהם, ותגידי על מה לא הצבענו.
דוד טל: אם זה קונטרוברסלי, לא נצביע.
ארבל אסטרחן: אנחנו נתחיל מההתחלה, בעמ' 9 בחוברת – החלטה על שעת שאלות.
ארבל אסטרחן: ההחלטה התקבלה והונחה על שולחן הכנסת, והיא כבר בתוקף.
ארבל אסטרחן: למעט סעיף הסנקציה – חבר כנסת שהגיש שאלה ונעדר, לא יורשה.
דוד טל: אני רוצה להזכיר לידידי הטוב חבר הכנסת גדעון סער, שבזמנו היו סנקציות על חברי כנסת.
גדעון סער: לא יהיו סנקציות על חברי כנסת.
גדעון סער: אחרי שיהיו סנקציות על עובדי מזכירות הכנסת, אחרי שיהיו סנקציות על שרים, השלישיים יהיו חברי הכנסת.
גדעון סער: לא יהיו פשרות בנושא הזה, נקודה.